Raskoljnikov se okrene njoj, tužno ju pogleda i uhvati ju za ruke.- Opet imaš pravo, Sonja. Ta sve je to besmislica! Vidiš: Ti znaš da je moja mati bez ičega. Sestri je sudbina dosudila da se kao guvernanta potuca po svijetu. Sva sam im nada bio ja. Ja sam učio, ali se nisam mogao uzdržavati na sveučilištu, nego sam se morao ispisati na neko vrijeme. No, sve da sam i nastavio ovako, ja bih se za desetak godina mogao nadati da ću biti kakav učitelj ili činovnik s plaćom od tisuće rubalja. A dotle bi mi se mati sasušila od brige i jada i ja je ipak ne bih mogao smiriti, a sestra, sestri bi se moglo dogoditi još i gore zlo! Pa i kakvo uživanje cijeloga života prolaziti pokraj svega i od svega se odvraćati, na mater zaboraviti, a otrpjeti što je na primjer sestra osramoćena? Čemu? Zar zato da njih sahranim i nove da steknem-ženu i djecu i da ih opet ostavim bez prebijene pare i komadića kruha? No, dakle-ja sam odlučio da se domognem babinih novaca i da njima, bez majčine muke, osiguram godine na sveučilištu, prve korake nakon sveučilišnih nauka-i sve to da napravim temeljito, tako da stvorim novu karijeru i stupim na nov, samostalan put. No, eto, to je sve. Ja sam dakako ubio babu-to sam zlo učinio, ali dosta! Oči su mu gorjele kao u groznici. Samo što nije počeo buncati; na usnama mu titrao nemir. Iz njegova duševnog uzbuđenja već je izbijala strašna klonulost. Sonja pojmi koliko se muči i njoj se zavrti u glavi. I kako je samo čudno govorio. I opet je kršila ruke od očaja.

Nakon praznika Eugene de Rastignac vratio se u duševnom raspoloženju koje su vjerojatno upoznali svi mladi ljudi viših slojeva ili oni kojima njihov težak položaj trenutno pridaje odlike izuzetnih ljudi. Ako se u početku samo divio kočijama po Elizejskim poljanama, uskoro ih počinje i priželjkivati. Eugene je i ne znajući prošao kroz to iskustvo kad je otputovao na praznike, pošto je položio završne ispite iz književnosti i prava. Njegove su iluzije iz mladosti, ideje iz pokrajine, bile iščezle. Promijenjeno shvaćanje, razbuđena ambicija navedoše ga da sve jasno sagleda baš usred očinskoga seoskoga dvorca, u krilu obitelji. Slika te stalne oskudice koju su pred njim plemenito skrivali, usporedba koju je bio prisiljen načiniti između svojih sestara, koje su mu se u djetinjstvu činile toliko lijepima, i pariških žena koje su mu zorno predočile tip ljepote o kojoj je sanjao, neizvjesna budućnost te brojne obitelji koja se oslanjala na njega, sitničava briga i napokon mnoštvo okolnosti koje bi ovdje bilo suvišno zabilježiti, udeseterostručiše u njemu želju za uspjehom i raspališe mu žeđ za isticanjem. Kao što se to događa s velikim dušama htio je sve dugovati samo vlastitim zaslugama.

1. Kojim djelima, piscima i nacionalnim književnostima pripadaju ulomci?

2. U kojem stoljeću i književnom razdoblju su napisana djela? Žanrovski su što?

3. Kakav je odnos glavnoga lika u svakome romanu prema njegovoj obitelji?

4. Objasni i svoje tvrdnje potkrijepi primjerima iz romana/odlomaka…

5. Kakav je čovjek u Parizu postao Rastignac? Je li i inače bio takav?

6. Koga i zašto je Raskoljnikov ubio? Kakva se unutarnja borba u njemu vodi?

7. Pojasni sličnosti i razlike u životnim ciljevima i stajalištima obaju likova…

8. Svoje tvrdnje potkrijepi argumentima iz sadržaja romana…

9. Ima li po tebi čovjek pravo na zločin? Treba li biti nepošten za postići uspjeh?

10. Je li novac zaista najvažniji u životu? Može li se kupiti sreća?